Яшчэ да пачатку педагагічнай працы, падчас навучання ў магістратуры, дзе істотна паглыбіліся веды В.М.Каляды ў галіне мовазнаўства, ён пераканаўся: сучасны свет стаў светам масавай камунікацыі. Сёння веды, уменні, значнае кола кампетэнцый фарміруюцца і ў дзяцей, і ў дарослых як на аснове ўласнага вопыту спасціжэння, так і на матэрыялах сродкаў масавай інфармацыі. У сучасную школу імкліва праніклі інфармацыйныя тэхналогіі, дыстанцыйная форма навучання, электроннае мастацтва. Навучэнцы апошні час пачынаюць вагацца, якую крыніцу ведаў выбраць: друкаваны падручнік ці вучэбную інфармацыю, прапанаваную інтэрнэтам? Настаўнік жа, перастаючы быць галоўным інфарматарам у навучанні і асвойваючы новую пазіцыю кансультанта, павінен, тым не менш, па-ранейшаму настаўнічаць — вучыць прадмету найперш у асабістых зносінах.